CDLXXVII.  Abbati Luneburgensi mandat ne monasterium Corbeiense patiatur ab Heinrico, dejecto abbate, vexari.   (Anno 1152, Jan. 9.)  [Exstat haec Eugenii epistola in Diplomatorio Bursfeldensi Hannoverae asservato, teste JAFFÉ,  Regesta Rom. pont.,  p. 645.] CDLXXVIII.  Bulla pro monasterio Valciodorensi.   (Anno 1152, Jan. 12.) [MARTEN.,  Ampl. Collect.,  I, 819.]
EUGENIUS episcopus, servus servorum Dei, dilecto filio THEODERICO abbati monasterii Beatae Mariae in Walciodoro supra fluvium Mosa siti, ejusque fratribus, tam praesentibus quam futuris regulariter substituendis, in perpetuum.
Apostolici moderaminis clementiae convenit, religiosos fratres sincera in Domino charitate diligere, et eorum loca pio apostolicae fidei patrocinio defensare. Eapropter, dilecti in Domino filii, vestris justis supplicationibus clementer annuimus, et ad exemplar praedecessoris nostri felicis memoriae B. papae VII praefatum monasterium, in quo divino mancipati estis obsequio, sub beati Petri et nostra protectione suscipimus, et praesentis scripti privilegio communimus. Statuentes ut quascunque possessiones, quaecunque bona idem monasterium impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. Obeunte vero te nunc, ejusdem loci abbate, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu vel fratrum pars consilii sanioris secundum Dei timorem et beati Benedicti Regulam praeviderent eligendum. Praeterea villam quae vocatur Hasteria cum omnibus appendiciis suis vobis nihilominus confirmamus. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare; sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva dioecesani episcopi canonica justitia et reverentia. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisve sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat: cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen. Ego Eugenius Catholicae Ecclesiae episcopus subscripsi. Ego Ymarus Tusculanensis episcopus subscripsi. Ego Gregorius presbyter cardinalis tituli Calixti ss. Ego Hubaldus presbyter cardinalis tituli S. Praxedis ss. Ego Manfredus presbyter cardinalis titulo S. Savinae ss. Ego Julius presbyter cardinalis tituli S. Marcelli. Ego Otto diaconus cardinalis S. Georgii ad Velum Aureum ss. Ego Gregorius diaconus cardinalis Sancti Angeli ss. Ego Joannes diaconus cardinalis Sanctae Mariae Novae ss. Ego G. diaconus cardinalis S. Mariae in Porticu. Ego Hyacintus diaconus cardinalis S. Mariae in Chosmedyn ss. Ego Joannes diaconus cardinalis Sanctorum Sergii et Bacchi. Data Signiae, per manum Bosonis, sanctae Romanae Ecclesiae scriptoris, II Idus Januarii, indictione XV, Incarnationis Dominicae anno 1152, pontificatus vero domni Eugenii papae III anno VII.